Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: nyilvánosságáról szóló 1992. évi LXIII. törvény 19. §-a szerint
Paragraph Index: 1135

nyilvánosságáról szóló 1992. évi LXIII. törvény 19. §-a szerint az állami vagy helyi önkormányzati feladatot vagy egyéb közfeladatot ellátó szervek és személyek kötelesek rendszeresen közzé- vagy más módon hozzáférhetővé tenni a tevékenységükkel kapcsolatos legfontosabb — így különösen a hatáskörükre, illetékességükre, szervezeti felépítésükre, a birtokukban lévő adatfajtákra és a működésükről szóló jogszabályokra vonatkozó — adatokat. Az e szervek hatáskörében eljáró személyek neve és beosztása — ha törvény másként nem rendelkezik — bárki számára hozzáférhető, nyilvános adat. Az említett szervek hatáskörében eljáró személynek a feladatkörével összefüggő személyes adata a közérdekű adat megismerését nem korlátozza. Az adatvédelmi törvény e szabályaiból következően a közpénzekkel való gazdálkodással öszszefüggő információk közérdekű adatok. Az adatvédelmi törvény másfelől védi a személyes adatokat, amikor kimondja, hogy személyes adat akkor kezelhető (és az adatkezelésbe a nyilvánosságra hozatal is beleértendő), ha ahhoz az érintett hozzájárul, vagy törvény elrendeli. Az Ön által panaszolt esetben a két egyaránt védett jog: az információszabadság és az információs önrendelkezési jog ütközéséről van szó. E konfliktus azonban jogértelmezéssel és az Alkotmánybíróság ismert határozata segítségével feloldható. A közjogi méltóságok, vezető köztisztviselők munkaviszonyára, ezen belül javadalmazására vonatkozó szabályokat ugyanis törvények és egyéb jogi normák tartalmazzák. Azért, hogy az adófizetők ellenőrizni tudják a közpénzek felhasználását, jogszabályok írják elő az országgyűlési képviselők, a köztársasági elnök, az alkotmánybírók, az országgyűlési biztosok, a köztisztviselők, a közalkalmazottak, a bírók és ügyészek javadalmazását. A miniszterek jutalmazásával kapcsolatos adatok nyilvánosságáról ugyanakkor nincs törvényi rendelkezés.

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes